Къэбэрдей-Балъкъэрыр пашэхэм хабжэ
ЦIыхухэм я узыншагъэр зыхуэдэр къэпщытэным хуэунэтIауэ япэ мазихым ирагъэкIуэкIа Iуэхугъуэхэм кърикIуахэм япкъ иткIэ пашэныгъэр зыубыда урысей хэгъуэгуи 10-м яхэхуащ Къэбэрдей-Балъкъэрыр. Апхуэдэ хъыбарыр къыщыIуащ УФ-м узыншагъэр хъумэнымкIэ и министрым и къуэдзэ Яковлевэ Татьянэ иджыблагъэ иригъэкIуэкIа селекторнэ зэIущIэм.
— Зи узыншагъэр къапщытэн хуейуэ я щIыналъэхэм щаубзыхуахэм я зэхуэдитIым кIэлъыплъын мы зэманым ирихьэлIэу яхузэфIэкIащ хэгъуэгу зыбжанэм, — жиIащ Яковлевэ Татьянэ. — Абы хохьэ Ставрополь, Красноярск крайхэр, Калугэ, Пензэ, Саратов, Волгоград, Ростов областхэр, Къэбэрдей-Балъкъэр, Къэрэшей-Шэрджэс, Мордовие республикэхэр.
ЗэIущIэм наIуэ къыщащIащ Профилактикэ медицинэмкIэ къэрал щIэныгъэ-къэхутакIуэ центрыр цIыхухэм зэрахэупщIыхьам кърикIуахэри. Апхуэдэу зэупщIахэм я процент 79-м цIыхухэм я узыншагъэр къызэрапщытэр щхьэпэу къалъытэ; процент 67-р а Iуэхур къызэрызэгъэпэщам арэзы къещI; процент 88-м дохутырхэм хуатхахэр ягъэзэщIэнущ; процент 93-м я мурадщ дяпэкIэ я узыншагъэм хуэсакъыну, абы зэран хуэхъу хьэл мыхъумыщIэхэр зыханыну.
Къэбэрдей-Балъкъэрым и цIыхухэм, дохутырхэм зэрыжаIэмкIэ, я узыншагъэр зыхуэдэр жыджэру кърагъэпщытэ. А Iуэхур щрагъэкIуэкI республикэм узыншагъэр хъумэн и IуэхущIапIэхэм ящыщу 17-м. ЗэраубзыхуамкIэ, мы илъэсым цIыху мини 130-м щIигъум я узыншагъэр къапщытэнущ, балигъхэм ящыщу мин 64-м а Iуэхур зэфIагъэкIащ.
КъБР-м узыншагъэр хъумэнымрэ курортхэмкIэ и министр Шэт Ирмэ къызэрыхигъэщамкIэ, цIыхухэм я узыншагъэр къэпщытэныр а IэнатIэм зегъэужьынымкIэ къэрал программэм къыщыгъэлъэгъуа Iуэхугъуэ нэхъыщхьэхэм ящыщщ икIи псори нэхъ зыкIэлъыплъыжу егъэсэным хуэунэтIащ.
«ЦIыхухэм я узыншагъэр къэпщытэным наIуэ къещI жылагъуэм нэхъыбэу щызекIуэ узыфэр зыхуэдэр икIи нэхъ щIэгъэхуэбжьауэ дыщылэжьэн хуей унэтIыныгъэр убзыхуа мэхъу», — жеIэ министрым.
ЩОМАХУЭ Лилие.
